
2026“豫侨同根·诗词里的中国”海内外
华侨华人青少年诗词大赛中华诗词库


第一档：易（70首）
选篇标准：篇幅短小（绝句、小令为主），语言浅白，家喻户晓，音韵朗朗上口，理解门槛低，适合入门级参赛选手。

1. 《江南》・汉乐府
江南可采莲，莲叶何田田。鱼戏莲叶间。
鱼戏莲叶东，鱼戏莲叶西，鱼戏莲叶南，鱼戏莲叶北。
2. 《敕勒歌》・北朝民歌
敕勒川，阴山下。
天似穹庐，笼盖四野。
天苍苍，野茫茫，风吹草低见牛羊。
3. 《咏鹅》・骆宾王・唐
鹅，鹅，鹅，曲项向天歌。
白毛浮绿水，红掌拨清波。
4. 《静夜思》・李白・唐
床前明月光，疑是地上霜。
举头望明月，低头思故乡。
5. 《古朗月行》（节选）・李白・唐
小时不识月，呼作白玉盘。
又疑瑶台镜，飞在青云端。
6. 《夜宿山寺》・李白・唐
危楼高百尺，手可摘星辰。
不敢高声语，恐惊天上人。
7. 《独坐敬亭山》・李白・唐
众鸟高飞尽，孤云独去闲。
相看两不厌，只有敬亭山。
8. 《画》・王维・唐
远看山有色，近听水无声。
春去花还在，人来鸟不惊。
9. 《春晓》・孟浩然・唐
春眠不觉晓，处处闻啼鸟。
夜来风雨声，花落知多少。
10. 《登鹳雀楼》・王之涣・唐
白日依山尽，黄河入海流。
欲穷千里目，更上一层楼。
11. 《相思》・王维・唐
红豆生南国，春来发几枝。
愿君多采撷，此物最相思。
12. 《鹿柴》・王维・唐
空山不见人，但闻人语响。
返景入深林，复照青苔上。
13. 《竹里馆》・王维・唐
独坐幽篁里，弹琴复长啸。
深林人不知，明月来相照。
14. 《山中送别》・王维・唐
山中相送罢，日暮掩柴扉。
春草明年绿，王孙归不归。
15. 《杂诗》・王维・唐
君自故乡来，应知故乡事。
来日绮窗前，寒梅著花未？
16. 《宿建德江》・孟浩然・唐
移舟泊烟渚，日暮客愁新。
野旷天低树，江清月近人。
17. 《寻隐者不遇》・贾岛・唐
松下问童子，言师采药去。
只在此山中，云深不知处。
18. 《江雪》・柳宗元・唐
千山鸟飞绝，万径人踪灭。
孤舟蓑笠翁，独钓寒江雪。
19. 《问刘十九》・白居易・唐
绿蚁新醅酒，红泥小火炉。
晚来天欲雪，能饮一杯无？
20. 《悯农・其二》・李绅・唐
锄禾日当午，汗滴禾下土。
谁知盘中餐，粒粒皆辛苦。
21. 《渡汉江》・宋之问・唐
岭外音书断，经冬复历春。
近乡情更怯，不敢问来人。
22. 《秋夜寄邱员外》・韦应物・唐
怀君属秋夜，散步咏凉天。
空山松子落，幽人应未眠。
23. 《送灵澈上人》・刘长卿・唐
苍苍竹林寺，杳杳钟声晚。
荷笠带斜阳，青山独归远。
24. 《终南望余雪》・祖咏・唐
终南阴岭秀，积雪浮云端。
林表明霁色，城中增暮寒。
25. 《新嫁娘词》・王建・唐
三日入厨下，洗手作羹汤。
未谙姑食性，先遣小姑尝。
26. 《蜂》·罗隐·唐
不论平地与山尖，无限风光尽被占。
采得百花成蜜后，为谁辛苦为谁甜。
27. 《咏柳》・贺知章・唐
碧玉妆成一树高，万条垂下绿丝绦。
不知细叶谁裁出，二月春风似剪刀。
28. 《回乡偶书》・贺知章・唐
少小离家老大回，乡音无改鬓毛衰。
儿童相见不相识，笑问客从何处来。
29. 《芙蓉楼送辛渐》・王昌龄・唐
寒雨连江夜入吴，平明送客楚山孤。
洛阳亲友如相问，一片冰心在玉壶。
30. 《九月九日忆山东兄弟》・王维・唐
独在异乡为异客，每逢佳节倍思亲。
遥知兄弟登高处，遍插茱萸少一人。
31. 《送元二使安西》・王维・唐
渭城朝雨浥轻尘，客舍青青柳色新。
劝君更尽一杯酒，西出阳关无故人。
32. 《望庐山瀑布》・李白・唐
日照香炉生紫烟，遥看瀑布挂前川。
飞流直下三千尺，疑是银河落九天。
33. 《早发白帝城》・李白・唐
朝辞白帝彩云间，千里江陵一日还。
两岸猿声啼不住，轻舟已过万重山。
34. 《黄鹤楼送孟浩然之广陵》・李白・唐
故人西辞黄鹤楼，烟花三月下扬州。
孤帆远影碧空尽，唯见长江天际流。
35. 《峨眉山月歌》・李白・唐
峨眉山月半轮秋，影入平羌江水流。
夜发清溪向三峡，思君不见下渝州。
36. 《闻王昌龄左迁龙标遥有此寄》・李白・唐
杨花落尽子规啼，闻道龙标过五溪。
我寄愁心与明月，随君直到夜郎西。
37. 《赠汪伦》・李白・唐
李白乘舟将欲行，忽闻岸上踏歌声。
桃花潭水深千尺，不及汪伦送我情。
38. 《望天门山》・李白・唐
天门中断楚江开，碧水东流至此回。
两岸青山相对出，孤帆一片日边来。
39. 《别董大》・高适・唐
千里黄云白日曛，北风吹雁雪纷纷。
莫愁前路无知己，天下谁人不识君。
40. 《绝句》・杜甫・唐
两个黄鹂鸣翠柳，一行白鹭上青天。
窗含西岭千秋雪，门泊东吴万里船。
41. 《春夜喜雨》（节选）・杜甫・唐
好雨知时节，当春乃发生。
随风潜入夜，润物细无声。
42. 《江畔独步寻花・其六》・杜甫・唐
黄四娘家花满蹊，千朵万朵压枝低。
留连戏蝶时时舞，自在娇莺恰恰啼。
43. 《游子吟》・孟郊・唐
慈母手中线，游子身上衣。
临行密密缝，意恐迟迟归。
谁言寸草心，报得三春晖。
44. 《早春呈水部张十八员外》・韩愈・唐
天街小雨润如酥，草色遥看近却无。
最是一年春好处，绝胜烟柳满皇都。
45. 《望洞庭》・刘禹锡・唐
湖光秋月两相和，潭面无风镜未磨。
遥望洞庭山水翠，白银盘里一青螺。
46. 《秋词》・刘禹锡・唐
自古逢秋悲寂寥，我言秋日胜春朝。
晴空一鹤排云上，便引诗情到碧霄。
47. 《题都城南庄》・崔护・唐
去年今日此门中，人面桃花相映红。
人面不知何处去，桃花依旧笑春风。
48. 《池上》・白居易・唐
小娃撑小艇，偷采白莲回。
不解藏踪迹，浮萍一道开。
49. 《忆江南・其一》・白居易・唐
江南好，风景旧曾谙。
日出江花红胜火，春来江水绿如蓝。
能不忆江南？
50. 《小儿垂钓》・胡令能・唐
蓬头稚子学垂纶，侧坐莓苔草映身。
路人借问遥招手，怕得鱼惊不应人。
51. 《山行》・杜牧・唐
远上寒山石径斜，白云生处有人家。
停车坐爱枫林晚，霜叶红于二月花。
52. 《清明》・杜牧・唐
清明时节雨纷纷，路上行人欲断魂。
借问酒家何处有，牧童遥指杏花村。
53. 《江南春》・杜牧・唐
千里莺啼绿映红，水村山郭酒旗风。
南朝四百八十寺，多少楼台烟雨中。
54. 《夜雨寄北》・李商隐・唐
君问归期未有期，巴山夜雨涨秋池。
何当共剪西窗烛，却话巴山夜雨时。
55. 《江上渔者》・范仲淹・宋
江上往来人，但爱鲈鱼美。
君看一叶舟，出没风波里。
56. 《元日》・王安石・宋
爆竹声中一岁除，春风送暖入屠苏。
千门万户曈曈日，总把新桃换旧符。
57. 《泊船瓜洲》・王安石・宋
京口瓜洲一水间，钟山只隔数重山。
春风又绿江南岸，明月何时照我还。
58. 《梅花》・王安石・宋
墙角数枝梅，凌寒独自开。
遥知不是雪，为有暗香来。
59. 《饮湖上初晴后雨》・苏轼・宋
水光潋滟晴方好，山色空蒙雨亦奇。
欲把西湖比西子，淡妆浓抹总相宜。
60. 《小池》・杨万里・宋
泉眼无声惜细流，树阴照水爱晴柔。
小荷才露尖尖角，早有蜻蜓立上头。
61. 《晓出净慈寺送林子方》・杨万里・宋
毕竟西湖六月中，风光不与四时同。
接天莲叶无穷碧，映日荷花别样红。
62. 《四时田园杂兴・其三十一》・范成大・宋
昼出耘田夜绩麻，村庄儿女各当家。
童孙未解供耕织，也傍桑阴学种瓜。
63. 《春日》・朱熹・宋
胜日寻芳泗水滨，无边光景一时新。
等闲识得东风面，万紫千红总是春。
64. 《观书有感・其一》・朱熹・宋
半亩方塘一鉴开，天光云影共徘徊。
问渠那得清如许？为有源头活水来。
65. 《墨梅》・王冕・元
我家洗砚池头树，朵朵花开淡墨痕。
不要人夸好颜色，只留清气满乾坤。
66. 《石灰吟》・于谦・明
千锤万凿出深山，烈火焚烧若等闲。
粉骨碎身浑不怕，要留清白在人间。
67. 《竹石》・郑燮・清
咬定青山不放松，立根原在破岩中。
千磨万击还坚劲，任尔东西南北风。
68. 《村居》・高鼎・清
草长莺飞二月天，拂堤杨柳醉春烟。
儿童散学归来早，忙趁东风放纸鸢。
69. 《己亥杂诗・其五》・龚自珍・清
浩荡离愁白日斜，吟鞭东指即天涯。
落红不是无情物，化作春泥更护花。
70. 《论诗》・赵翼・清
李杜诗篇万口传，至今已觉不新鲜。
江山代有才人出，各领风骚数百年。



第二档：中（40首）
选篇标准：以律诗、中调为主，用典适度，意象丰富，艺术手法成熟，需具备一定文学积累方能充分理解，适合中级参赛选手。

1. 《关雎》・《诗经・周南》
关关雎鸠，在河之洲。窈窕淑女，君子好逑。
参差荇菜，左右流之。窈窕淑女，寤寐求之。
求之不得，寤寐思服。悠哉悠哉，辗转反侧。
参差荇菜，左右采之。窈窕淑女，琴瑟友之。
参差荇菜，左右芼之。窈窕淑女，钟鼓乐之。
2. 《迢迢牵牛星》・古诗十九首
迢迢牵牛星，皎皎河汉女。
纤纤擢素手，札札弄机杼。
终日不成章，泣涕零如雨。
河汉清且浅，相去复几许。
盈盈一水间，脉脉不得语。
3. 《饮酒・其五》・陶渊明・东晋
结庐在人境，而无车马喧。
问君何能尔？心远地自偏。
采菊东篱下，悠然见南山。
山气日夕佳，飞鸟相与还。
此中有真意，欲辨已忘言。
4. 《送杜少府之任蜀州》・王勃・唐
城阙辅三秦，风烟望五津。与君离别意，同是宦游人。
海内存知己，天涯若比邻。无为在歧路，儿女共沾巾。
5. 《望月怀远》・张九龄・唐
海上生明月，天涯共此时。情人怨遥夜，竟夕起相思。
灭烛怜光满，披衣觉露滋。不堪盈手赠，还寝梦佳期。
6. 《过故人庄》・孟浩然・唐
故人具鸡黍，邀我至田家。绿树村边合，青山郭外斜。
开轩面场圃，把酒话桑麻。待到重阳日，还来就菊花。
7. 《次北固山下》・王湾・唐
客路青山外，行舟绿水前。潮平两岸阔，风正一帆悬。
海日生残夜，江春入旧年。乡书何处达？归雁洛阳边。
8. 《山居秋暝》・王维・唐
空山新雨后，天气晚来秋。明月松间照，清泉石上流。
竹喧归浣女，莲动下渔舟。随意春芳歇，王孙自可留。
9. 《汉江临泛》・王维・唐
楚塞三湘接，荆门九派通。江流天地外，山色有无中。
郡邑浮前浦，波澜动远空。襄阳好风日，留醉与山翁。
10. 《送友人》・李白・唐
青山横北郭，白水绕东城。此地一为别，孤蓬万里征。
浮云游子意，落日故人情。挥手自兹去，萧萧班马鸣。
11. 《秋登宣城谢朓北楼》・李白・唐
江城如画里，山晓望晴空。两水夹明镜，双桥落彩虹。
人烟寒橘柚，秋色老梧桐。谁念北楼上，临风怀谢公。
12. 《江南逢李龟年》・杜甫・唐
岐王宅里寻常见，崔九堂前几度闻。
正是江南好风景，落花时节又逢君。
13. 《望岳》・杜甫・唐
岱宗夫如何？齐鲁青未了。造化钟神秀，阴阳割昏晓。
荡胸生曾云，决眦入归鸟。会当凌绝顶，一览众山小。
14. 《赋得古原草送别》・白居易・唐
离离原上草，一岁一枯荣。野火烧不尽，春风吹又生。
远芳侵古道，晴翠接荒城。又送王孙去，萋萋满别情。
15. 《题破山寺后禅院》・常建・唐
清晨入古寺，初日照高林。曲径通幽处，禅房花木深。
山光悦鸟性，潭影空人心。万籁此都寂，但余钟磬音。
16. 《阙题》・刘昚虚・唐
道由白云尽，春与青溪长。
时有落花至，远随流水香。
闲门向山路，深柳读书堂。
幽映每白日，清辉照衣裳。
17. 《行路难・其一》・李白・唐
金樽清酒斗十千，玉盘珍羞直万钱。
停杯投箸不能食，拔剑四顾心茫然。
欲渡黄河冰塞川，将登太行雪满山。
闲来垂钓碧溪上，忽复乘舟梦日边。
行路难，行路难，多歧路，今安在？
长风破浪会有时，直挂云帆济沧海。
18. 《听蜀僧濬弹琴》・李白・唐
蜀僧抱绿绮，西下峨眉峰。
为我一挥手，如听万壑松。
客心洗流水，余响入霜钟。
不觉碧山暮，秋云暗几重。
19. 《蜀相》・杜甫・唐
丞相祠堂何处寻，锦官城外柏森森。
映阶碧草自春色，隔叶黄鹂空好音。
三顾频烦天下计，两朝开济老臣心。
出师未捷身先死，长使英雄泪满襟。
20. 《闻官军收河南河北》・杜甫・唐
剑外忽传收蓟北，初闻涕泪满衣裳。
却看妻子愁何在，漫卷诗书喜欲狂。
白日放歌须纵酒，青春作伴好还乡。
即从巴峡穿巫峡，便下襄阳向洛阳。
21. 《积雨辋川庄作》・王维・唐
积雨空林烟火迟，蒸藜炊黍饷东菑。
漠漠水田飞白鹭，阴阴夏木啭黄鹂。
山中习静观朝槿，松下清斋折露葵。
野老与人争席罢，海鸥何事更相疑。
22. 《酬乐天扬州初逢席上见赠》・刘禹锡・唐
巴山楚水凄凉地，二十三年弃置身。
怀旧空吟闻笛赋，到乡翻似烂柯人。
沉舟侧畔千帆过，病树前头万木春。
今日听君歌一曲，暂凭杯酒长精神。
23. 《钱塘湖春行》・白居易・唐
孤山寺北贾亭西，水面初平云脚低。
几处早莺争暖树，谁家新燕啄春泥。
乱花渐欲迷人眼，浅草才能没马蹄。
最爱湖东行不足，绿杨阴里白沙堤。
24. 《锦瑟》・李商隐・唐
锦瑟无端五十弦，一弦一柱思华年。
庄生晓梦迷蝴蝶，望帝春心托杜鹃。
沧海月明珠有泪，蓝田日暖玉生烟。
此情可待成追忆，只是当时已惘然。
25. 《嫦娥》・李商隐・唐
云母屏风烛影深，长河渐落晓星沉。
嫦娥应悔偷灵药，碧海青天夜夜心。
26. 《渔翁》・柳宗元・唐
渔翁夜傍西岩宿，晓汲清湘燃楚竹。
烟销日出不见人，欸乃一声山水绿。
回看天际下中流，岩上无心云相逐。
27. 《利州南渡》・温庭筠・唐
澹然空水对斜晖，曲岛苍茫接翠微。
波上马嘶看棹去，柳边人歇待船归。
数丛沙草群鸥散，万顷江田一鹭飞。
谁解乘舟寻范蠡，五湖烟水独忘机。
28. 《浣溪沙・一曲新词酒一杯》・晏殊・宋
一曲新词酒一杯，去年天气旧亭台。夕阳西下几时回？
无可奈何花落去，似曾相识燕归来。小园香径独徘徊。
29. 《采桑子・轻舟短棹西湖好》・欧阳修・宋
轻舟短棹西湖好，绿水逶迤。
芳草长堤，隐隐笙歌处处随。
无风水面琉璃滑，不觉船移。
微动涟漪，惊起沙禽掠岸飞。
30. 《惠崇春江晚景》・苏轼・宋
竹外桃花三两枝，春江水暖鸭先知。
蒌蒿满地芦芽短，正是河豚欲上时。
31. 《题西林壁》・苏轼・宋
横看成岭侧成峰，远近高低各不同。
不识庐山真面目，只缘身在此山中。
32. 《定风波・莫听穿林打叶声》・苏轼・宋
莫听穿林打叶声，何妨吟啸且徐行。竹杖芒鞋轻胜马，谁怕？
一蓑烟雨任平生。料峭春风吹酒醒，微冷，山头斜照却相迎。
回首向来萧瑟处，归去，也无风雨也无晴。
33. 《鹊桥仙・纤云弄巧》・秦观・宋
纤云弄巧，飞星传恨，银汉迢迢暗度。
金风玉露一相逢，便胜却人间无数。
柔情似水，佳期如梦，忍顾鹊桥归路。
两情若是久长时，又岂在朝朝暮暮。
34. 《如梦令・常记溪亭日暮》・李清照・宋
常记溪亭日暮，沉醉不知归路。
兴尽晚回舟，误入藕花深处。
争渡，争渡，惊起一滩鸥鹭。
35. 《如梦令・昨夜雨疏风骤》・李清照・宋
昨夜雨疏风骤，浓睡不消残酒。
试问卷帘人，却道海棠依旧。
知否，知否？应是绿肥红瘦。
36. 《一剪梅・红藕香残玉簟秋》・李清照・宋
红藕香残玉簟秋。轻解罗裳，独上兰舟。云中谁寄锦书来？
雁字回时，月满西楼。花自飘零水自流。一种相思，两处闲愁。
此情无计可消除，才下眉头，却上心头。
37. 《游山西村》・陆游・宋
莫笑农家腊酒浑，丰年留客足鸡豚。
山重水复疑无路，柳暗花明又一村。
箫鼓追随春社近，衣冠简朴古风存。
从今若许闲乘月，拄杖无时夜叩门。
38. 《清平乐・村居》・辛弃疾・宋
茅檐低小，溪上青青草。醉里吴音相媚好，白发谁家翁媪？
大儿锄豆溪东，中儿正织鸡笼。最喜小儿亡赖，溪头卧剥莲蓬。
39. 《青玉案・元夕》・辛弃疾・宋
东风夜放花千树，更吹落、星如雨。宝马雕车香满路。
凤箫声动，玉壶光转，一夜鱼龙舞。
蛾儿雪柳黄金缕，笑语盈盈暗香去。
众里寻他千百度，蓦然回首，那人却在，灯火阑珊处。
40. 《桃花庵歌》・唐寅・明
桃花坞里桃花庵，桃花庵里桃花仙。
桃花仙人种桃树，又折花枝当酒钱。
酒醒只在花前坐，酒醉还来花下眠。
半醒半醉日复日，花落花开年复年。
但愿老死花酒间，不愿鞠躬车马前。
车尘马足富者趣，酒盏花枝贫者缘。
若将富贵比贫贱，一在平地一在天。
若将贫贱比车马，他得驱驰我得闲。
别人笑我太疯癫，我笑他人看不穿。
不见五陵豪杰墓，无花无酒锄作田。




第三档：难（20首）
选篇标准：古风、歌行、长调为主，用典繁密，意象深微，章法结构复杂，思想内涵丰厚，适合高级参赛选手。

1. 《蒹葭》・《诗经・秦风》
蒹葭苍苍，白露为霜。所谓伊人，在水一方。
溯洄从之，道阻且长。溯游从之，宛在水中央。
蒹葭萋萋，白露未晞。所谓伊人，在水之湄。
溯洄从之，道阻且跻。溯游从之，宛在水中坻。
蒹葭采采，白露未已。所谓伊人，在水之涘。
溯洄从之，道阻且右。溯游从之，宛在水中沚。
2. 《观沧海》・曹操・东汉
东临碣石，以观沧海。水何澹澹，山岛竦峙。
树木丛生，百草丰茂。秋风萧瑟，洪波涌起。
日月之行，若出其中；星汉灿烂，若出其里。
幸甚至哉，歌以咏志。
3. 《龟虽寿》・曹操・东汉
神龟虽寿，犹有竟时；腾蛇乘雾，终为土灰。
老骥伏枥，志在千里；烈士暮年，壮心不已。
盈缩之期，不但在天；养怡之福，可得永年。
幸甚至哉，歌以咏志。
4. 《短歌行》・曹操・东汉
对酒当歌，人生几何！譬如朝露，去日苦多。
慨当以慷，忧思难忘。何以解忧？唯有杜康。
青青子衿，悠悠我心。但为君故，沉吟至今。
呦呦鹿鸣，食野之苹。我有嘉宾，鼓瑟吹笙。
明明如月，何时可掇？忧从中来，不可断绝。
越陌度阡，枉用相存。契阔谈䜩，心念旧恩。
月明星稀，乌鹊南飞。绕树三匝，何枝可依？
山不厌高，海不厌深。周公吐哺，天下归心。
5. 《归园田居・其一》・陶渊明・东晋
少无适俗韵，性本爱丘山。误落尘网中，一去三十年。
羁鸟恋旧林，池鱼思故渊。开荒南野际，守拙归园田。
方宅十余亩，草屋八九间。榆柳荫后檐，桃李罗堂前。
暧暧远人村，依依墟里烟。狗吠深巷中，鸡鸣桑树颠。
户庭无尘杂，虚室有余闲。久在樊笼里，复得返自然。
6. 《晚登三山还望京邑》・谢朓・南朝齐
灞涘望长安，河阳视京县。白日丽飞甍，参差皆可见。
余霞散成绮，澄江静如练。喧鸟覆春洲，杂英满芳甸。
去矣方滞淫，怀哉罢欢宴。佳期怅何许，泪下如流霰。
有情知望乡，谁能鬒不变？
7. 《春江花月夜》・张若虚・唐
春江潮水连海平，海上明月共潮生。
滟滟随波千万里，何处春江无月明！
江流宛转绕芳甸，月照花林皆似霰。
空里流霜不觉飞，汀上白沙看不见。
江天一色无纤尘，皎皎空中孤月轮。
江畔何人初见月？江月何年初照人？
人生代代无穷已，江月年年望相似。
不知江月待何人，但见长江送流水。
白云一片去悠悠，青枫浦上不胜愁。
谁家今夜扁舟子？何处相思明月楼？
可怜楼上月徘徊，应照离人妆镜台。
玉户帘中卷不去，捣衣砧上拂还来。
此时相望不相闻，愿逐月华流照君。
鸿雁长飞光不度，鱼龙潜跃水成文。
昨夜闲潭梦落花，可怜春半不还家。
江水流春去欲尽，江潭落月复西斜。
斜月沉沉藏海雾，碣石潇湘无限路。
不知乘月几人归，落月摇情满江树。
8. 《感遇・其一》・张九龄・唐
兰叶春葳蕤，桂华秋皎洁。欣欣此生意，自尔为佳节。
谁知林栖者，闻风坐相悦。草木有本心，何求美人折。
9. 《蜀道难》・李白・唐
噫吁嚱，危乎高哉！蜀道之难，难于上青天！
蚕丛及鱼凫，开国何茫然！尔来四万八千岁，不与秦塞通人烟。
西当太白有鸟道，可以横绝峨眉巅。
地崩山摧壮士死，然后天梯石栈相钩连。
上有六龙回日之高标，下有冲波逆折之回川。
黄鹤之飞尚不得过，猿猱欲度愁攀援。
青泥何盘盘，百步九折萦岩峦。扪参历井仰胁息，以手抚膺坐长叹。
问君西游何时还？畏途巉岩不可攀。
但见悲鸟号古木，雄飞雌从绕林间。
又闻子规啼夜月，愁空山。蜀道之难，难于上青天，使人听此凋朱颜！
连峰去天不盈尺，枯松倒挂倚绝壁。
飞湍瀑流争喧豗，砯崖转石万壑雷。
其险也如此，嗟尔远道之人胡为乎来哉！
剑阁峥嵘而崔嵬，一夫当关，万夫莫开。所守或匪亲，化为狼与豺。
朝避猛虎，夕避长蛇，磨牙吮血，杀人如麻。
锦城虽云乐，不如早还家。
蜀道之难，难于上青天，侧身西望长咨嗟！
10. 《将进酒》・李白・唐
君不见黄河之水天上来，奔流到海不复回。
君不见高堂明镜悲白发，朝如青丝暮成雪。
人生得意须尽欢，莫使金樽空对月。
天生我材必有用，千金散尽还复来。
烹羊宰牛且为乐，会须一饮三百杯。
岑夫子，丹丘生，将进酒，杯莫停。
与君歌一曲，请君为我倾耳听。
钟鼓馔玉不足贵，但愿长醉不复醒。
古来圣贤皆寂寞，惟有饮者留其名。
陈王昔时宴平乐，斗酒十千恣欢谑。
主人何为言少钱，径须沽取对君酌。
五花马、千金裘，呼儿将出换美酒，与尔同销万古愁。
11. 《月下独酌・其一》・李白・唐
花间一壶酒，独酌无相亲。举杯邀明月，对影成三人。
月既不解饮，影徒随我身。暂伴月将影，行乐须及春。
我歌月徘徊，我舞影零乱。醒时同交欢，醉后各分散。
永结无情游，相期邈云汉。
12. 《梦游天姥吟留别》・李白・唐
海客谈瀛洲，烟涛微茫信难求；越人语天姥，云霞明灭或可睹。
天姥连天向天横，势拔五岳掩赤城。
天台四万八千丈，对此欲倒东南倾。
我欲因之梦吴越，一夜飞度镜湖月。湖月照我影，送我至剡溪。
谢公宿处今尚在，渌水荡漾清猿啼。脚著谢公屐，身登青云梯。
半壁见海日，空中闻天鸡。千岩万转路不定，迷花倚石忽已暝。
熊咆龙吟殷岩泉，栗深林兮惊层巅。云青青兮欲雨，水澹澹兮生烟。
列缺霹雳，丘峦崩摧。洞天石扉，訇然中开。
青冥浩荡不见底，日月照耀金银台。
霓为衣兮风为马，云之君兮纷纷而来下。
虎鼓瑟兮鸾回车，仙之人兮列如麻。忽魂悸以魄动，恍惊起而长嗟。
惟觉时之枕席，失向来之烟霞。
世间行乐亦如此，古来万事东流水。别君去兮何时还？且放白鹿青崖间，须行即骑访名山。
安能摧眉折腰事权贵，使我不得开心颜！
13. 《宣州谢朓楼饯别校书叔云》・李白・唐
弃我去者，昨日之日不可留；乱我心者，今日之日多烦忧。
长风万里送秋雁，对此可以酣高楼。
蓬莱文章建安骨，中间小谢又清发。
俱怀逸兴壮思飞，欲上青天揽明月。
抽刀断水水更流，举杯消愁愁更愁。
人生在世不称意，明朝散发弄扁舟。
14. 《长干行・其一》・李白・唐
妾发初覆额，折花门前剧。郎骑竹马来，绕床弄青梅。
同居长干里，两小无嫌猜，十四为君妇，羞颜未尝开。
低头向暗壁，千唤不一回。十五始展眉，愿同尘与灰。
常存抱柱信，岂上望夫台。十六君远行，瞿塘滟滪堆。
五月不可触，猿声天上哀。门前迟行迹，一一生绿苔。
苔深不能扫，落叶秋风早。八月蝴蝶来，双飞西园草。
感此伤妾心，坐愁红颜老。早晚下三巴，预将书报家。
相迎不道远，直至长风沙。
15. 《茅屋为秋风所破歌》・杜甫・唐
八月秋高风怒号，卷我屋上三重茅。
茅飞渡江洒江郊，高者挂罥长林梢，下者飘转沉塘坳。
南村群童欺我老无力，忍能对面为盗贼。
公然抱茅入竹去，唇焦口燥呼不得，归来倚杖自叹息。
俄顷风定云墨色，秋天漠漠向昏黑。
布衾多年冷似铁，娇儿恶卧踏里裂。
床头屋漏无干处，雨脚如麻未断绝。
自经丧乱少睡眠，长夜沾湿何由彻！
安得广厦千万间，大庇天下寒士俱欢颜！风雨不动安如山。
呜呼！何时眼前突兀见此屋，吾庐独破受冻死亦足！
16. 《白雪歌送武判官归京》・岑参・唐
北风卷地白草折，胡天八月即飞雪。
忽如一夜春风来，千树万树梨花开。
散入珠帘湿罗幕，狐裘不暖锦衾薄。
将军角弓不得控，都护铁衣冷难着。
瀚海阑干百丈冰，愁云惨淡万里凝。
中军置酒饮归客，胡琴琵琶与羌笛。
纷纷暮雪下辕门，风掣红旗冻不翻。
轮台东门送君去，去时雪满天山路。
山回路转不见君，雪上空留马行处。
17. 《琵琶行》（节选）・白居易・唐
浔阳江头夜送客，枫叶荻花秋瑟瑟。
主人下马客在船，举酒欲饮无管弦。
醉不成欢惨将别，别时茫茫江浸月。
忽闻水上琵琶声，主人忘归客不发。
寻声暗问弹者谁，琵琶声停欲语迟。
移船相近邀相见，添酒回灯重开宴。
千呼万唤始出来，犹抱琵琶半遮面。
转轴拨弦三两声，未成曲调先有情。
弦弦掩抑声声思，似诉平生不得志。
低眉信手续续弹，说尽心中无限事。
轻拢慢捻抹复挑，初为《霓裳》后《六幺》。
大弦嘈嘈如急雨，小弦切切如私语。
嘈嘈切切错杂弹，大珠小珠落玉盘。
18. 《水调歌头・明月几时有》・苏轼・宋
明月几时有？把酒问青天。不知天上宫阙，今夕是何年。
我欲乘风归去，又恐琼楼玉宇，高处不胜寒。
起舞弄清影，何似在人间。
转朱阁，低绮户，照无眠。不应有恨，何事长向别时圆？
人有悲欢离合，月有阴晴圆缺，此事古难全。
但愿人长久，千里共婵娟。
19. 《念奴娇・赤壁怀古》・苏轼・宋
大江东去，浪淘尽，千古风流人物。
故垒西边，人道是，三国周郎赤壁。
乱石穿空，惊涛拍岸，卷起千堆雪。
江山如画，一时多少豪杰。
遥想公瑾当年，小乔初嫁了，雄姿英发。
羽扇纶巾，谈笑间，樯橹灰飞烟灭。
故国神游，多情应笑我，早生华发。
人生如梦，一尊还酹江月。
20. 《望海潮・东南形胜》・柳永・宋
东南形胜，三吴都会，钱塘自古繁华。
烟柳画桥，风帘翠幕，参差十万人家。
云树绕堤沙，怒涛卷霜雪，天堑无涯。
市列珠玑，户盈罗绮，竞豪奢。
重湖叠巘清嘉，有三秋桂子，十里荷花。
羌管弄晴，菱歌泛夜，嬉嬉钓叟莲娃。
千骑拥高牙，乘醉听箫鼓，吟赏烟霞。
异日图将好景，归去凤池夸。
